*****

ΚΑΝΟΝΙΣΜΟΣ (ΕΟΚ) αριθ. 1105/90 ΤΗΣ ΕΠΙΤΡΟΠΗΣ

της 30ής Απριλίου 1990

για την τροποποίηση του κανονισμού (ΕΟΚ) αριθ. 891/89 για ειδικές λεπτομέρειες εφαρμογής του καθεστώτος των πιστοποιητικών εισαγωγής και εξαγωγής στον τομέα των σιτηρών και του ρυζιού

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 201/90 (2), και ιδίως το άρθρο 12 παράγραφος 2 και το άρθρο 16 παράγραφος 6,

Εκτιμώντας:

ότι, σύμφωνα με τον κανονισμό (ΕΟΚ) αριθ. 891/89 της Επιτροπής (3), όπως τροποποιήθηκε από τον κανονισμό (ΕΟΚ) αριθ. 990/89 (4), η επιστροφή για τις εξαγωγές προκαθορίζεται μετά από αίτηση· ότι, στην περίπτωση αυτή, η εξαγωγή εκτός της Κοινότητας υπόκειται στην προσκόμιση πιστοποιητικού εξαγωγής που εκδίδεται σύμφωνα με τον κανονισμό (ΕΟΚ) αριθ. 3719/88 της Επιτροπής (5), όπως τροποποιήθηκε από τον κανονισμό (ΕΟΚ) αριθ. 1903/89 (6)·

ότι, λόγω δυσχερειών του προϋπολογισμού της καταστάσεως της εσωτερικής κοινοτικής αγοράς ή της διεθνούς αγοράς, μπορεί να είναι σκόπιμο να περιορισθεί σε ορισμένες ποσότητες η χορήγηση των επιστροφών κατά την εξαγωγή των προϊόντων του τομέα των σιτηρών· ότι για τη διαχείριση της χορηγήσεως των εν λόγω επιστροφών θα πρέπει, αφενός μεν, να προβλεφθεί ότι η αίτηση του πιστοποιητικού εξαγωγής συνοδεύεται από δήλωση με τέλεξ ή τέλεφαξ της χώρας εισαγωγής ότι έχει συναφθεί πιστοποιητικό παραδόσεως, ενδεχομένως με την επιφύλαξη της εκδόσεως του πιστοποιητικού για ποσότητα και περίοδο παραδόσεως που αντιστοιχεί στο ζητηθέν πιστοποιητικό· ότι πρέπει, αφετέρου, να προβλεφθεί ο προκαθορισμός της επιστροφής και ότι τα πιστοποιητικά εκδίδονται μετά από προθεσμία εξετάσεως και μέσω ενδεχομένως του καθορισμού ενός ενιαίου ποσοστού μειώσεως των ποσοτήτων· ότι πρέπει επιπλέον να προβλεφθεί, σε περίπτωση εφαρμογής ενός τέτοιου ποσοστού, ότι η αίτηση πιστοποιητικού μπορεί να αποσυρθεί·

ότι πρέπει να τροποποιηθεί ο κανονισμός (ΕΟΚ) αριθ. 891/89·

ότι η Επιτροπή Διαχείρισης Σιτηρών δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 9 παράγραφος 4 του κανονισμού (ΕΟΚ) αριθ. 891/89 αντικαθίσταται από το ακόλουθο κείμενο:

«4. Όταν γίνεται ειδική αναφορά στην παρούσα παράγραφο κατά τον καθορισμό επιστροφής κατά την εξαγωγή προϊόντων που αναφέρονται στο άρθρο 1 στοιχεία α), β) και γ) του κανονισμού (ΕΟΚ) αριθ. 2727/75, σύμφωνα με τη διαδικασία που προβλέπεται στο άρθρο 26 του εν λόγω κανονισμού, η αίτηση του πιστοποιητικού εξαγωγής πρέπει να συνοδεύεται από δήλωση με τέλεξ ή τέλεφαξ της χώρας εισαγωγής ότι έχει συναφθεί σύμβαση παραδόσεως, ενδεχομένως με την επιφύλαξη της εκδόσεως του πιστοποιητικού. Η δήλωση πρέπει να αναφέρει μια ποσότητα που αποτελεί αντικείμενο της σύμβασης που αντιστοιχεί στο ζητηθέν πιστοποιητικό και μια περίοδο παραδόσεως εντός της διάρκειας ισχύος του εν λόγω πιστοποιητικού. Τα αντίστοιχα πιστοποιητικά περιλαμβάνουν τον προκαθορισμό της εν λόγω επιστροφής και εκδίδονται πραγματικά την τρίτη εργάσιμη ημέρα μετά την ημέρα καταθέσεως της αιτήσεως, εφόσον δεν έχουν ληφθεί ειδικά μέτρα κατά τη διάρκεια της προθεσμίας αυτής.

Εάν οι αιτήσεις των πιστοποιητικών εξαγωγής που αναφέρονται στην παρούσα παράγραφο υπερβαίνουν τις ποσότητες που μπορούν να αναληφθούν για εξαγωγή και αναφέρονται στον κανονισμό που καθορίζει την εν λόγω επιστροφή, η Επιτροπή μπορεί να καθορίσει ένα ενιαίο ποσοστό μειώσεως των ποσοτήτων. Η αίτηση εκδόσεως του πιστοποιητικού μπορεί να αποσυρθεί εντός προθεσμίας δύο ημερών μετά την ημέρα της δημοσιεύσεως του ποσοστού μειώσεως.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται έως τις 30 Ιουνίου 1991.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Απριλίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 22 της 27. 1. 1990, σ. 7.

(3) ΕΕ αριθ. L 94 της 7. 4. 1989, σ. 13.

(4) ΕΕ αριθ. L 106 της 18. 4. 1989, σ. 26.

(5) ΕΕ αριθ. L 331 της 2. 12. 1988, σ. 1.

(6) ΕΕ αριθ. L 184 της 30. 6. 1989, σ. 22.